Forslag til Rådets beslutning om ændring af bilaget til direktiv 91/628/EØF for så vidt angår svin, der gør ophold på mellemstationer (98/C 269/07) KOM(1998) 478 endelig udg. - 98/0248(CNS)

(Forelagt af Kommissionen den 22. juli 1998)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/628/EØF af 19. november 1991 om beskyttelse af dyr under transport og om ændring af direktiv 90/425/EØF og 91/496/EØF (1), særlig artikel 14,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

Ifølge punkt 5 i kapitel VII i bilaget til direktiv 91/628/EØF skal alle dyr, der gør ophold på mellemstationer, aflæsses;

svin kan blive særligt påvirket af stress ved pålæsning og aflæsning under transport;

den seneste tekniske udvikling har resulteret i, at der nu kan konstrueres lastbiler til transport af dyr med væsentligt forbedrede faciliteter til transport af svin;

desuden kan det være nødvendigt at holde avlssvin adskilt fra andre svin på mellemstationer for at bevare deres særlige sundhedsstatus;

der bør derfor skabes mulighed for hvile, fodring, vanding og pasning af svin på mellemstationer uden aflæsning på betingelse af, at meget strenge krav overholdes -

VEDTAGET FØLGENDE BESLUTNING:

Artikel 1

Bilaget til direktiv 91/628/EØF ændres som angivet i bilaget til denne beslutning.

Artikel 2

Denne beslutning anvendes fra den 1. januar 1999.

Artikel 3

Denne beslutning er rettet til medlemsstaterne.

(1) EFT L 340 af 11.12.1991, s. 17. Direktivet er senest ændret ved direktiv 95/29/EF (EFT L 148 af 30.6.1995, s. 52).

BILAG

Punkt 5 i kapitel VII i bilaget til direktiv 91/628/EØF affattes således:

»5. Efter den fastsatte transporttid skal dyrene aflæsses, fodres og vandes og have hvile i mindst 24 timer.

Det er dog ikke nødvendigt at aflæsse svin, hvis mellemstationerne og lastbilerne, der transporterer dyrene, opfylder følgende betingelser foruden kravene i punkt 3 i dette kapitel og i Rådets forordning (EF) nr. 411/98 af 16. februar 1998 om tillægsnormer for lastbiler benyttet til befordring af dyr ved over otte timers transporttid (*):

A. Normer gældende for køretøjet

1. Pladsen til hvert enkelt dyr i henhold til kapitel VI i bilaget til dette direktiv øges med mindst 40 %.

2. Hvert rum i køretøjet, hvor svin befinder sig under opholdet på mellemstationen, skal mindst være 150 cm højt.

3. Et ventilationssystem, der mindst opfylder kravene i forordning (EF) nr. 411/98 og følgende specifikke betingelser:

- Køretøjet skal have et ventilationssystem med kapacitet til at udskifte mindst 150 m³ luft pr. time pr. m² gulvareal i hele køretøjet, også når det holder.

- Dette udstyr skal være ordentligt vedligeholdt og skal fungere, medens der er dyr i køretøjet, så snart luftudskiftningen på grund af køretøjets bevægelse falder til under det niveau, der er fastsat i første led. Det er ikke nødvendigt at lade ventilationssystemet køre på fuld kapacitet, hvis den lave temperatur påvirker svinenes velbefindende eller generelle velfærd. Ventilationssystemet skal dog altid fungere på en sådan måde, at dyrene får frisk luft, og der er god udluftning. Det er dog ikke obligatorisk at bruge ventilationssystemet, når køretøjet er standset et sted, hvor eksternt udstyr giver konstant ventilation i tilsvarende omfang.

- Ventilationssystemet skal kunne fungere uden afbrydelse i perioder på mindst 24 timer.

- Ventilationssystemet skal fungere uafhængigt af køretøjets motor.

- Temperaturen i hvert rum og udetemperaturen skal overvåges, og resultaterne skal kunne aflæses i førerkabinen. Der skal foreligge en udskrift af de temperaturer, som registreres, medens dyrene befinder sig i køretøjet. Denne udskrift skal udleveres til den, der står for mellemstationen, inden lastbilen kører igen. Mellemstationens leder skal holde udskrifterne til den kompetente myndigheds disposition i mindst tre år.

4. Ventilationsudstyret skal have et hensigtsmæssigt alarmsystem, der advarer om eventuelle driftsforstyrrelser.

5. Der skal være ordentlige opvarmningsmuligheder for at sikre, at temperaturen i et rum altid holdes på over 10 °C, når der er tale om svin på over otte måneder, og over 15 °C, når der er tale om svin på under otte måneder. Udstyr i lastbilen eller på mellemstationen skal sikre, at temperaturen i lastbilen ikke overstiger 20 °C under dyrenes ophold på mellemstationen.

6. Køretøjets tag skal være hvidt. Hvis sidevægge og forvæg er af letmetal, skal de enten være udformet som hulvæg med et hulrum på mindst 20 mm eller isoleres, så der opnås en tilsvarende varmekoefficient.

7. Køretøjet skal være udformet således, at personer, der er ansvarlige for, at dyrene undersøges, passes og behandles, har direkte adgang til alle dyr, uden at aflæsning er nødvendig.

8. Der skal fyldes op med strøelse straks efter køretøjets ankomst til mellemstationen, lige inden dets afgang, og hver gang det er nødvendigt i den periode, hvor køretøjet befinder sig på mellemstationen, for at opnå passende absorption og sprede urin og fast gødning.

9. Køretøjet skal være udstyret med tilstrækkelige fodringsfaciliteter til at sikre, at alle svin i samme rum kan æde samtidig.

10. Køretøjet skal være tilsluttet en vandledning under opholdet på mellemstationen, så svinene til enhver tid har frisk drikkevand.

11. Køretøjet og mellemstationen skal være udstyret på en sådan måde, at der er tilstrækkelig belysning i hvert enkelt rum i køretøjet, for at gøre det lettere at undersøge, passe og behandle dyrene på ethvert tidspunkt både dag og nat.

B. Supplerende betingelser gældende for mellemstationer

1. Ved ankomsten til mellemstationen skal køretøjet parkeres under en tagkonstruktion, der holder sollyset ude og beskytter dyrene mod regn, sne, vind mv.

2. Mellemstationen skal have ordentligt vedligeholde nødanlæg, der sættes ind, hvis køretøjernes ventilation, varme og belysning svigter.

3. Parkeringspladsen skal være belagt med beton eller andet vandtæt materiale, som er let at rengøre og har tilstrækkeligt afløb til, at affaldet fra køretøjet til stadighed kan bortledes.

4. Det register, der er nævnt i artikel 5, litra h), i Rådets forordning (EF) nr. 1255/97 (**), skal i stedet for kravet i afsnit C, punkt 7, litra a), i bilag I til nævnte forordning indeholde oplysning om dato og tidspunkt for køretøjets anbringelse på den i punkt 3, nævnte parkeringsplads.

C. Generelle betingelser

Uanset bestemmelserne i afsnit A og B skal svin aflæsses på mellemstationer, hvis en embedsdyrlæge finder det nødvendigt af veterinære eller dyrevelfærdsmæssige årsager. Svin skal også aflæsses, hvis dette er nødvendigt for at beskytte deres sundhed og velfærd i tilfælde af, at der sker et uheld, udbryder brand, anlæg svigter eller lignende, eller hvis det viser sig at være umuligt at foretage eventuel obligatorisk kontrol eller føre tilsyn med dem uden aflæsning.

(*) EFT L 52 af 21.2.1998, s. 8.

(**) EFT L 174 af 2.7.1997, s. 1.«